EHTY:n neuvoa-antavan komitean päätöslauselma

yhdysvaltain presidentin päätöksestä toteuttaa toimia kotimaisen terästeollisuuden suojelemiseksi

(hyväksytty yksimielisesti 360. istunnossa 10 päivänä huhtikuuta 2002)

(2002/C 128/02)

Neuvoa-antava komitea on käsitellyt ja arvioinut Yhdysvaltain presidentin päätöstä kantaa 30 prosenttiin saakka tulleja kotimaisen terästeollisuuden suojelemiseksi.

Neuvoa-antava komitea ei kiistä yksittäisen valtion oikeutta toteuttaa WTO:n sopimuksen puitteissa toimia kotimaisen teollisuuden suojelemiseksi, kun WTO:n vaatimukset täyttyvät.

Neuvoa-antava komitea on samaa mieltä Amerikan yhdysvaltain presidentin kanssa siitä, että

- Yhdysvaltojen rauta- ja terästeollisuuden rakennetta on uudistettava kiireellisesti sen kannattavuuden varmistamiseksi ja kansainvälisen kilpailukyvyn palauttamiseksi,

- tätä rakenneuudistusta on tuettava poikkeuksellisesti alueellisten ja sosiaalisten tukiohjelmien kautta,

- rauta- ja terästehtaiden maailmanlaajuista ylikapasiteettia on yhteisiin sääntöihin perustuen kiireellisesti vähennettävä pitkäaikaisten häiriöiden poistamiseksi kansainvälisiltä markkinoilta.

Mutta periaatteessa on vältettävä suorien ja epäsuorien valtiontukien myöntämistä rauta- ja teräsalan yrityksille, koska tällaiset tukitoimet ovat vastoin tasavertaisen kilpailun periaatetta, joka on vapaan maailmankaupan perusta. Tällaisilla tukitoimilla pidetään yllä kannattamattomia ja tehottomia yrityksiä, jotka eivät ole kilpailukykyisiä.

Neuvoa-antava komitea on vakuuttunut siitä, että Amerikan yhdysvaltain hyväksymät toimet eivät johda näihin tavoitteisiin ja epäilee, että tällaiset yksipuoliset toimet aiheuttavat pitkällä tähtäyksellä häiriöitä politiikkaan, joka perustuu OECD:n ja WTO:n puitteissa tehtyihin monenvälisiin ja toimiviin sopimuksiin.

Neuvoa-antava komitea tunnustaa, että Yhdysvaltain rauta- ja terästeollisuudella on taloudellisia, sosiaalisia ja alueellisia ongelmia, mutta ne eivät kuitenkaan johdu terästuonnista kolmansista maista. Yksinomaan viime vuonna tuonti Yhdysvaltoihin vähentyi yli 23 prosenttia. Tästä syystä voidaan epäillä, etteivät ne edellytykset täyty, joiden perusteella Yhdysvallat voi ryhtyä kauppalainsäädäntönsä 201 artiklan mukaisiin toimiin. Neuvoa-antava komitea katsoo, että Yhdysvaltain terästeollisuuden vaikeudet johtuvat pääasiassa siitä, että Yhdysvalloissa - toisin kuin esimerkiksi yhteisössä - ei viime vuosina ole mukautettu kapasiteetteja ja teknisiä menetelmiä. Vaikeudet johtuvat myös yrityksiä kuormittaneista kustannuksista, jotka ovat aiheutuneet toiminnan lakkauttamisista sekä yrityksen senhetkiselle ja entiselle henkilökunnalle maksettavista eläke- ja sairausetuuksista. Neuvoa-antavan komitean mukaan Yhdysvaltain toimet eivät ole asianmukainen väline näiden epäkohtien poistamiseksi.

Neuvoa-antavan komitean mielestä on olemassa vaara, että Yhdysvaltain toimien seurauksena Yhdysvaltojen terästuotannon ylijäämä valtaa maailmanmarkkinoiden muut osat ja aiheuttaa pitkäaikaisia häiriöitä kansainvälisiin kauppasuhteisiin. Tämä tarkoittaa sitä, että lasku Yhdysvaltain huonon kansallisen mukautuksen vaikutuksista koituu kansainvälisen yhteisön maksettavaksi.

Neuvoa-antava komitea huomauttaa, että yhteisössä on toteutettu vastaava mukautusprosessi, jonka tavoitteena olivat kapasiteetin vähentäminen, tekninen uudenaikaistaminen ja yritysten uudelleenorganisoiminen. Prosessissa otettiin mahdollisimman laajasti huomioon työntekijöiden ja kyseisten alueiden tarpeet sosiaaliturvan ja kehitysnäkymien alalla. Yhteisön jäsenvaltiot, yritykset sekä työntekijöiden, kauppiaiden ja kuluttajien edustajat keskustelivat mukautukseen tarvittavista valtiontuista avoimesti yhteisesti sovitun menettelyn pohjalta. Euroopan rauta- ja teräsmarkkinat olivat kuitenkin koko ajan avoinna muille yrityksille monenvälisten sopimusten puitteissa.

Neuvoa-antava komitea katsoo, että ei ole mitään syytä suojella tullein Yhdysvaltain teollisuutta sen rakenneuudistuksen aikana. Tällaiset protektionistiset toimet ennemminkin hidastavat tarpeellista mukautusprosessia tai jopa pysäyttävät sen.

Neuvoa-antava komitea katsoo lisäksi, että Yhdysvaltain presidentin esittämät yksipuoliset suojatoimet estävät maailmanlaajuisen ylikapasiteetin vähentämistä koskevien monenvälisten sopimusten tekemistä. Neuvoa-antava komitea epäilee, että valtiot, jotka pitävät valtiontukien avulla yllä yrityksiä, jotka eivät ole kannattavia eivätkä kilpailukykyisiä, seuraavat Yhdysvaltain mallia. Yhdysvaltain politiikka vahingoittaa erityisesti ehdokasmaita.

Neuvoa-antava komitea on erityisen hämmästynyt, että Amerikan yhdysvaltain presidentti ei ole ottanut huomioon lainkaan sekä OECD:n puitteissa esitettyjä että yhteisön esittämiä ehdotuksia kapasiteetin vähentämiseksi, vaikka juuri hän on ilmoittanut poliittiseksi tavoitteekseen maailmanlaajuisen terästuotannon sitovan, hallittavissa olevan ja tehokkaan vähentämisen. Tämä koskee myös komission jäsen Pascal Lamyn esittämää ehdotusta sellaisen rahaston perustamiseksi, joka vastaa lakkauttamisista ja työntekijöiden eläke- sekä sairausetuuksista koituvista kustannuksista. Neuvoa-antava komitea katsoo, että Lamyn ehdotus olisi edellä mainittujen kapasiteetin vähentämistä koskevien maailmanlaajuisten sopimusten yhteydessä asianmukainen kriisinhallinnan väline, koska siinä tartutaan kriisin todellisiin syihin monenvälisten sopimusten puitteissa, otetaan huomioon työntekijöiden sosiaaliset edut ja pyritään luomaan alueellisia kehitysmahdollisuuksia loukkaamatta kansainvälisiä kauppasuhteita.

Päätelmät

1. Neuvoa-antava komitea kannattaa komission näkemystä, jonka mukaan Yhdysvaltain valitsemien toimien yhdenmukaisuutta WTO:n sääntöjen kanssa on tarkistettava.

2. Neuvoa-antava komitea kannattaa komission väliaikaisia suojatoimia, joihin sisältyy myös tuontia rajoittavia toimia, joilla on tarkoitus suojella Euroopan markkinoita Yhdysvaltain tekemän päätöksen vaikutuksilta ilman, että komissio turvautuu protektionistisiin toimiin, ja ilman että, kansainväliset kauppasuhteet häiriintyvät sekä ilman, että Euroopan markkinoiden toimitusvarmuus ja kasvaneet perinteiset tavaravirrat vaarantuvat.

3. Neuvoa-antava komitea tukee komissiota tämän pyrkimyksissä päästä monenvälisissä WTO:n ja OECD:n neuvotteluissa Yhdysvaltain kanssa sopimukseen, joka tekee kyseisen Yhdysvaltojen päätöksen tarpeettomaksi ja joka laannuttaa tämän vakavan kauppakiistan.

4. Neuvoa-antava komitea pyytää komissiota valvomaan jäsenvaltioihin tehtävän tuonnin määrää ja hintoja, tarkkailemaan tuonnin vaikutuksia yhteisön tuottajien asemaan ja työllisyyteen sekä ilmoittamaan huomioistaan neuvoa-antavalle komitealle.

5. Neuvoa-antava komitea vahvistaa komissioon kohdistamansa odotukset, jotka se ilmaisi 342. istunnossaan 23 päivänä lokakuuta 1998. Neuvoa-antava komitea katsoo, että Amerikan yhdysvaltain presidentin viimeaikaiset päätökset vahvistavat näiden odotusten olevan aiheellisia.

6. Neuvoa-antava komitea vaatii, että WTO:n ja OECD:n puitteissa käytäviä kansainvälisiä neuvotteluita, joiden tavoitteena on maailmalaajuisen ylikapasiteetin pitkäaikainen ja hallittavissa oleva vähentäminen, on nopeutettava. OECD:n jäsenvaltiot ovat ilmoittaneet olevansa valmiita vähentämään tuotantokapasiteettia noin 117 miljoonaa tonnia kaudella 1998-2005 sekä yhteisön tuotantokapasiteettia 6-8 miljoonaa tonnia kaudella 2003-2005 teräksisten lopputuotteiden osalta, mikä tarjoaa vakaan perustan tavoitteen saavuttamiseksi. Neuvoa-antava komitea katsoo Euroopan terästeollisuuden rakennemuutokseen ja uudistamiseen liittyvien kokemustensa perusteella, että työmarkkinaosapuolet on otettava mukaan näihin neuvotteluihin. Kustannukset, joita epäilemättä syntyy, on jaettava oikeudenmukaisesti kansakuntien, yritysten ja työntekijöiden kesken. Lisäksi OECD:n puitteissa on toteutettava tähän maailmanlaajuiseen mukautusprosessiin liittyvä institutionalisoitu tietojenvaihto- ja kuulemismenettely. Tässä yhteydessä on käytettävä EHTY:n perustamissopimuksen puitteissa kehitettyjä ja menestyksekkäästi sovellettuja välineitä. Lisäksi on tehtävä kansainvälisiä sopimuksia reilun kilpailun edellytysten palauttamiseksi rauta- ja terästeollisuuteen. Sitovia ympäristö- ja sosiaalistandardeja koskeva sopimus on tärkeä askel oikeaan suuntaan.